РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/84-19

10. септембар 2019. године

Б е о г р а д

**З А П И С Н И К**

**21. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 17. ЈУЛА 2019. ГОДИНЕ**

Седница је почела у 12,00 часова.

У складу са чланом 25. став 2. Пословника Народне скупштине, седницом је, до избора председника Одбора, председавала народна посланица Љиљана Малушић.

Поред председавајуће, седници су присуствовали: Миланка Јевтовић Вукојичић, Оливера Огњановић, Весна Ивковић, Олена Папуга, Никола Јоловић, Виолета Ђурђевић Лутовац, Елвира Ковач, Јасмина Каранац и Милена Турк, чланови Одбора.

Седници нису присуствовали чланови Одбора: Маја Виденовић, Марија Јањушевић, Милосав Милојевић, Мaрјана Мараш, Љупка Михајловска, Ружица Николић и Енис Имамовић. Седници је присуствовао Милетић Михајловић, заменик члана Одбора.

Пре преласка на рад по дневном реду, председавајућа Љиљана Малушић констатовала је да је седницу у складу са чланом 71. став 3. Пословника Народне скупштине сазвала председница Народне скупштине, на захтев најмање једне трећине чланова Одбора.

За ову седницу одређен је следећи

Д н е в н и р е д :

1. Избор председника Одбора за људска и мањинска права и равноправност полова.

Прва тачка дневног реда - Избор председника Одбора за људска и мањинска права и равноправност полова

Председавајућа Љиљана Малушић констатовала је да је председник Одбора за људска и мањинска права и равноправност полова господин Мехо Омеровић поднео оставку на функцију народног посланика, па је потребно да Одбор изабере новог председника Одбора.

Миланка Јевтовић Вукојичић предложила је да се за председника Одбора изабере члан Одбора Јасмина Каранац из Посланичке групе Социјалдемократскa партијa Србије. Образлажући предлог изнела је појединости из биографије кандидата, истакавши да је госпођа Каранац народни посланик од 2016. године. Подсетила је на чињеницу да поред Одбора за људска и мањинска права и равноправност полова, она је члан Одбора за заштиту животне средине и Одбора за просторно планирање, саобраћај, инфраструктуру и телекомуникације, као и заменик члана у Одбору за права детета. Активна је и у неформалним парламентарним групама које су формиране у Народној скупштини и то у Женској парламентарној мрежи и у Зеленој посланичкој групи. Такође, госпођа Каранац има дугогодишње искуство у области медија, где је радила као новинар. Имајући у виду наведено, истакла је да је госпођа Каранац веома добар кандидат за преседника Одбора.

Како није било других предлога, стављен је на гласање предлог да за председника Одбора за људска и мањинска права и равноправност полова буде изабрана народна посланица Јасмина Каранац.

Одбор је **једногласно** усвојио предлог да се за председника Одбора за људска и мањинска права и равноправност полова изабере народна посланица Јасмина Каранац.

Јасмина Каранац, се захвалила на указаном поверењу и истакла да ће се у складу са надлежностима председника Одбора за људска и мањинска права и равноправност полова подједнако залагати за права и равноправност свих наших грађанки и грађана, без обзира на њихову националну, верску, полну, или било коју другу опредељеност и без обзира на њихов политички, економски, образовни, или било који други статус**.** Најавила је седницу Одбора у што скорије време, на којој би се разматрао Редован годишњи извештај Поверенице за заштиту равноправности.

Седница је закључена у 12.10 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Јасмина Каранац